છેલ્લા બે દિવસની લેવાલીથી પોરસાતા ચાર્ટવ્યૂ ઈન્ડિયાના વ્યૂહકાર મઝહર મોહંમદે જણાવ્યું છે કે હવે અમને ટેક્નિકલી અગાઉ ફેબ્રુઆરીની ટોચ 11171 તરફ નિફટી જશે એમ જણાય છે. આજે બજારમાં શરૂઆતથી જ સુધાર ચાલુ રહેવા સાથે એચડીએફસી - એચડીએફસી બૅન્ક અને રિલાયન્સ ઈન્ડસ્ટ્રીઝમાં તેજીની ગાડી પૂરપાટ દોડવાથી અન્ય તેલ-ગૅસ, ખાનગી બૅન્ક, રીઅલ્ટી ક્ષેત્ર સાથે મેટલ શૅરના ઈન્ડેક્સ શૅરોમાં નવા પ્રાણ ફુંકાયા હતા. જેથી નિફટી અૉટો ઈન્ડેક્સ 0.51 ટકા, રીઅલ્ટી 1.8 ટકા, ફાર્મા 0.77 ટકા વધ્યા હતા. નિફટી મેટલ 1.6 ટકા વધ્યા હતા, જેમાં તાતા સ્ટીલ રૂા. 13 અને હિન્દાલ્કો રૂા. 7 સુધર્યા હતા.